รมว.ทรัพยากรธรรมชาติและสิ่งแวดล้อมติดตามการแก้ไขปัญหาการใช้ประโยชน์ที่ดินป่าไม้ ที่จังหวัดแม่ฮ่องสอน
พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม ประชุมร่วมกับนายสืบศักดิ์ เอี่ยมวิจารณ์ ผู้ว่าราชการจังหวัดแม่ฮ่องสอน หัวหน้าส่วนราชการที่เกี่ยวข้อง ที่โรงแรมอิมพีเรียล รีสอร์ท แม่ฮ่องสอน อ.เมืองแม่ฮ่องสอน เพื่อติดตามการแก้ไขปัญหาการใช้ประโยชน์ที่ดินป่าไม้ ซึ่ง จ.แม่ฮ่องสอนมีพื้นที่กว่า 7 ล้าน 9 แสนไร่ เป็นที่ป่ากว่า 7 ล้าน 8 แสนไร่ ผู้ว่าราชการจังหวัดแม่ฮ่องสอนนำเสนอปัญหาต่างๆ 14 ข้อ เช่น การปรับปรุงและขยายถนนสู่ด่านห้วยต้นนุ่น ,การขอใช้พื้นที่ป่าในการก่อสร้างโรงเรียน โรงพยาบาล และสถานที่ราชการ รวมทั้งการปรับปรุงถนนในเขตพื้นที่ป่าขอให้ขออนุญาตเพียงครั้งเดียว และขอให้ดำเนินการโครงการจัดที่ทำกินให้ชุมชนหรือ คชท. ในพื้นที่ที่ตกหล่น

จากนั้นรัฐมนตรีว่าการกระทรวงทรัพยากรธรรมชาติและสิ่งแวดล้อม เดินทางไปโครงการธนาคารฟืน อันเนื่องมาจากพระราชดำริ บ้านท่าโป่งแดงอำเภอเมืองแม่ฮ่องสอน เยี่ยมชมนิทรรศการการแก้ไขปัญหาความยากจน โดยคนอยู่ร่วมกับป่าด้วยศาสตร์พระราชา โครงการสร้างป่า สร้างรายได้ ตามแนวพระราชดำริ และพบปะราษฎร เพื่อรับฟังข้อเรียกร้องของประชาชนที่เกี่ยวข้องกับป่าไม้

รัฐมนตรีว่าการกระทรวงทรัพยากรธรรมชาติและสิ่งแวดล้อม เสนอแนวทางการทำงานว่า ป่าไม้เมืองไทยสมบูรณ์ เกื้อกูลการพัฒนา ปวงประชามีสุข ปลูกป่าในใจคน เปี่ยมล้นสามัคคี สำหรับการขยายถนนสู่ด่านห้วยต้นนุ่น ในวันพรุ่งนี้ (12 ม.ค.2561) จะมีการประชุมร่วมกันระหว่างกระทรวงมหาดไทย กระทรวงการต่างประเทศ สภาความมั่นคงแห่งชาติ และกระทรวงทรัพยากรธรรมชาติและสิ่งแวดล้อม ตามที่นายกรัฐมนตรีสั่งการหลังจากประชุม ครม.สัญจร ที่จังหวัดสุโขทัย